།གུ་རུ་མཚན་བརྒྱད་ཀྱི་རྣམ་བཤད་མཛད་པ་བཅུ་གཅིག་ཅེས་བྱ་བ་བཞུགས་སོ། །
༄༅། །དུས་གསུམ་སངས་རྒྱས་ཐམས་ཅད་ཀྱི་ངོ་བོ་རིགས་དང་དཀྱིལ་འཁོར་རྒྱ་མཚོའི་བདག་ཉིད་བཀའ་དྲིན་མཚུངས་པ་མེད་པ་མཉམ་མེད་དཔལ་ལྡན་བླ་མ་རིན་པོ་ཆེའི་ཞབས་ཀྱི་རྡུལ་དྲི་མ་མེད་པ་ལ་གུས་པས་ཕྱག་འཚལ་ལོ། །ཚེ་རབས་ཀུན་ཏུ་རྗེས་སུ་འཛིན་པར་མཛད་དུ་གསོལ། དཔལ་ལྡན་ཚོགས་གཉིས་ཆུ་གཏེར་བསྲུབས་པ་ལས། །མཁྱེན་བརྩེའི་འོད་དཀར་ངེས་གསང་གྲུ་ཆར་འབེབས། །གངས་ཅན་མཁས་གྲུབ་ཡོངས་ཀྱི་གཙུག་རྒྱན་མཆོག། མཚོ་སྐྱེས་རྡོ་རྗེ་འགྲོ་བའི་བླ་མར་འདུད། །ཅེས་མཆོད་པར་བརྗོད་པས་མདུན་བསུས་ཏེ། ད་ལན་ཨོ་རྒྱན་སངས་རྒྱས་གཉིས་པའི་ཡོན་ཏན་དང་བཀའ་དྲིན་རྗེས་སུ་དྲན་པའི་དད་བསྐུལ་གྱི་གཏམ་ཅུང་ཟད་གླེང་བ་ལ། དེ་ལ་འདིར་སྟོན་པའི་རྒྱལ་ཚབ་དམ་པ་རང་རེ་གསང་སྔགས་སྔ་འགྱུར་པ་རྣམས་ཀྱི་སྟོན་པ་མཚུངས་པ་མེད་པ་ཨོ་རྒྱན་ཆོས་ཀྱི་རྒྱལ་པོ་པདྨ་འབྱུང་གནས་རིན་པོ་ཆེའི་རྣམ་ཐར་གྱི་མཛད་པ་ཆོས་ཀྱི་དབྱིངས་ལྟར་མཐའ་མ་མཆིས་པས་གྲངས་ཚད་བཟུང་འོས་པ་མིན་མོད་རགས་བསྡུས་ཙམ་ཡང་། ཐང་ཡིག་ལས། རྣམ་ཐར་སྟོང་ཕྲག་བཅུ་དང་བརྒྱ་ཕྲག་དགུ་ཞེས་པ་ལྟར་མང་དུ་ཡོད་ཀྱང་། འདིར་བློན་པོའི་བཀའ་ཐང་ལས། ཐོས་པའི་བྱང་ཆུབ་རྣམ་ཐར་མདོར་བསྡུས་ན། རྒྱལ་སྲས་མཛད་པ་བཅུ་གཅིག་འདི་ལྟ་སྟེ། འགྲོ་འདུལ་དགོངས་མཛད་པདྨའི་ལྷུམས་ཞུགས་མཛད། །རང་བྱུང་བལྟམས་མཛད་རྒྱལ་སྲས་རོལ་རྩེད་མཛད། །རབ་ཏུ་བྱུང་མཛད་དཀའ་ཐུབ་སྣ་ཚོགས་མཛད། །བདུད་དཔུང་འཇོམས་མཛད་སངས་རྒྱས་བྱང་ཆུབ་མཛད། །ཆོས་འཁོར་བསྐོར་མཛད་བརྟུལ་ཞུགས་སྤྱོད་པ་མཛད། །བསྟན་པ་མཐར་རྒྱས་མི་ནུབ་གཏེར་སྦེད་མཛད། །ཅེས་གསུངས་པ་དང་སྦྱར་ཏེ་བཤད་ན། དང་པོ་པདྨའི་ལྷུམས་སུ་ཞུགས་པའི་མཛད་པ་ནི། ནུབ་ཕྱོགས་ཨོ་རྒྱན་གྱི་ཞིང་ལ་ནི་ཤར་ལྷོ་བྱང་རྣམས་སུ་རྒྱ་མཚོ་རེ་རེ་ཡོད་པ་ལས་ལྷོ་ནས་ནུབ་ཏུ་ཉེ་བ་སྲིན་པོའི་ཡུལ་ལ་ཐག་ཉེ་སའི་རྒྱ་མཚོའི་གླིང་དུ་སངས་རྒྱས་འོད་དཔག་མེད་སོགས་ཕྱོགས་བཅུའི་སངས་རྒྱས་རྣམས་ཀྱིས་གསང་སྔགས་ཀྱི་བསྟན་པ་སྤེལ་བའི་ཐུགས་བསྐྱེད་ཀྱི་དགོངས་པ་དུས་སུ་སྨིན་པའི་སྐབས་སུ་སངས་རྒྱས་དེ་རྣམས་ཀྱི་བྱིན་རླབས་ལས་བྱུང་བའི་པདྨའི་སྡོང་པོ་ཁ་དོག་སྣ་ཚོགས་པ་ཅན་གྱི་སྦུབས་སུ་མགོན་པོ་འོད་དཔག་མེད་ཀྱི་ཐུགས་ཀ་ནས་གསེར་གྱི་རྡོ་རྗེ་ཧྲཱི༔ས་མཚན་པ་ཞིག་སྐར་མདའ་ཡལ་བ་ལྟར་སྤྲོས་པ་ཡིན། གཉིས་པ་ལྷུམས་ནས་བལྟམས་པའི་མཛད་པ་ནི། པདྨ་དེ་ལས་བྱུང་བའི་ཁྱེའུ་ཆུང་ལོ་བརྒྱད་ཅན་གྱི་ན་ཚོད་དང་ལྡན་པ་མཚན་དང་དཔེ་བྱད་ཀྱིས་བརྒྱན་པ་ཕྱག་ན་རྡོ་རྗེ་པདྨ་བསྣམས་པ་ཞིག་ཏུ་གྱུར། འགྲོ་འདུལ་དགོངས་པའི་མཛད་པ་ནི། དེ་ཉིད་ཀྱིས་ལྷ་དང་མི་ཡུལ་གྱི་མཁའ་འགྲོ་མ་རྣམས་ལ་ཆོས་སྟོན་ཅིང་བཞུགས་པའི་སྐབས་སུ། ཨོ་རྒྱན་གྱི་རྒྱལ་པོ་ཨིནྡྲ་བོ་དྷིས་སྲས་ཀྱི་ཕྱིར་དུ་རྒྱལ་པོའི་དཀོར་མཛོད་ཀྱིས་མཆོད་སྦྱིན་སྣ་ཚོགས་མཛད་པའི་མཐར་དཀོར་ནོར་སྲབ་ནས་རྒྱ་མཚོའི་གླིང་དུ་ནོར་བུ་ལེན་པར་བྱོན་ནས། ནོར་བུ་བླངས་ཟིན་ནས་ཚུར་གཤེགས་ལམ་དུ། ཐོག་མར་ཆོས་བློན་དྲིག་ན་འཛིན་གྱིས་མཇལ། དེ་ནས་རྒྱལ་པོར་ཞུས་ནས་རྒྱལ་པོས་ཡང་མཇལ་ནས་རྒྱལ་པོས་རང་གི་སྲས་སྐལ་དུ་དད་གུས་མོས་སྤྲོ་བསམ་གྱིས་མི་ཁྱབ་པས་སྤྱན་དྲངས། མཚན་གུ་རུ་པདྨ་འབྱུང་གནས་དང་མཚོ་སྐྱེས་རྡོ་རྗེ་ཞེས་གསོལ། ནོར་བུ་ལས་བྱུང་བའི་རིན་པོ་ཆེའི་ཁྲི་ལ་བཞུགས་སུ་གསོལ། ནོར་བུ་དང་གུ་རུའི་བྱིན་རླབས་ལས་རིན་པོ་ཆེ་སྣ་ཚོགས་སོགས་ཟས་ནོར་རྒྱན་གོས་ཡོ་བྱད་སྣ་ཚོགས་ཀྱི་ཆར་བབས་པས་ཡུལ་ཁམས་ཀྱི་སྐྱེ་བོའི་ཚོགས་ཀྱི་དབུལ་ཕོངས་ཀྱི་སྡུག་བསྔལ་ཞི་བར་མཛད། རྒྱལ་པོ་ཟླ་བ་གཞོན་ནུའི་སྲས་མོ་འོད་འཆང་མ་ལ་སོགས་པའི་བཙུན་མོའི་འཁོར་དང་རོལ་བར་མཛད་སྐབས་གུ་རུ་པདྨ་རྒྱལ་པོ་ཞེས་མཚན་གསོལ། གཞན་ཡང་ལུས་ཀྱི་རྩལ་མཆོང་རྐྱལ་མདའ་འཕེན་པ་སོགས་སྒྱུ་རྩལ་གྱི་ཆོ་འཕྲུལ་དྲུག་ཅུ་སོགས་ཀྱི་ཕ་རོལ་ཏུ་སོན་པར་མཛད་པའི་སྒོ་ནས་གདུལ་བྱ་མཐའ་ཡས་པ་སྨིན་པར་བྱས་པས་འགྲོ་དོན་རྒྱ་ཆེན་པོ་མཛད་པ་ནི་བཞི་པ་རོལ་རྩེད་ཀྱི་མཛད་པ་ཡིན། དེ་ནས་རྡོ་རྗེ་སེམས་དཔའི་ལྷ་ཚོགས་འཁོར་སྟོང་ཕྲག་བདུན་ཅུ་རྩ་གཉིས་མདུན་གྱི་ནམ་མཁར་བྱོན་ནས་ཁྱིམ་ནས་འབྱུང་ཞིང་ཁྱིམ་སྤང་བར་བསྐུལ་བ་དང་། གུ་རུ་རྒྱལ་སྲས་རང་ཉིད་ཀྱིས་ཀྱང་། ཕོ་བྲང་གི་རྩེར་ཧེ་རུ་ཀའི་ཆ་བྱད་ཀྱིས་གར་སྟབས་སྣ་ཚོགས་མཛད་པ་ལ་བརྟེན་ཕྱག་ནས་ཁ་ཊྭཱཾ་ཤོར་སྟངས་མཛད་པས་ལྟད་མོ་བའི་སྐྱེ་བོའི་ཚོགས་མང་དུ་འདུས་པའི་གསེབ་ཀྱི་བདུད་བློན་གྱི་མ་བུ་ལ་ཕོག་ནས་ཤི་ཤོར་བའི་རྐྱེན་གྱིས། རྒྱལ་ཁྲིམས་གཉན་པས་གུ་རུ་དུར་ཁྲོད་བསིལ་བའི་ཚལ་དུ་སྤྲུག་སྟེ་རྒྱལ་སྲིད་སྤང་བའི་མཛད་པ་མཛད། དེ་ནས་ལྔ་ལྡན་གྱི་ཡུལ་བཀའ་སྐྱོང་བྲག་ཕུག་བྱ་བ་དེར་རྡོ་རྗེ་དབྱིངས་ཀྱི་དཀྱིལ་འཁོར་ཞལ་ཕྱེས་ནས་བསྒྲུབ་པ་ལ་བརྩོན་བཞེས་མཛད་པས་ཞག་བདུན་ནས་ཞི་བའི་ལྷ་ཚོགས་ཀྱི་ཞལ་གཟིགས་ཏེ་དངོས་གྲུབ་བརྙེས་པའི་ཚུལ་བསྟན། དེ་ནས་དུར་ཁྲོད་བསིལ་བའི་ཚལ། སོ་ས་གླིང་། དགའ་བའི་ཚལ་རྣམས་སུ་བརྟུལ་ཞུགས་ཀྱི་སྤྱོད་པ་མཛད་པའི་ཚེ་མཁའ་འགྲོ་བདུད་འདུལ་མ་དང་། ཞི་འཚོ་བ་རྣམས་ལས་དབང་དང་བྱིན་རླབས་བླངས། དུར་ཁྲོད་ཀྱི་མཁའ་འགྲོ་མ་རྣམས་དབང་དུ་བསྡུས་པའི་སྐབས་སུ་གུ་རུ་ཤཱནྟ་རཀྵི་ཏ་ཞེས་ཡོངས་སུ་གྲགས་པར་མཛད། ཡུལ་གྱི་མི་རྣམས་ཀྱིས་གསོད་པར་བརྩམས་ཀྱང་མ་ཟིན་པར་ཤོར་བས་བདུད་པོ་ཤོར་བ་གཞོན་ནུ་ཞེས་པར་བཏགས། དེ་ནས་དྷ་ན་ཀཽ་ཤའི་གླིང་དུ་གསང་སྔགས་མཁའ་འགྲོའི་བརྡ་སྐད་ཀྱིས་བསྒྲུབ་པ་མཛད་པས་མཚོ་གླིང་གི་མཁའ་འགྲོ་དབང་དུ་བསྡུས། རྩུབ་འགྱུར་ཚལ་དུ་སྤྱོད་པ་མཛད་པས་རྡོ་རྗེ་ཕག་མོའི་ཞལ་གཟིགས་ནས་བྱིན་གྱིས་བརླབས་པས་རྒྱ་མཚོའི་ཀླུ་དང་བར་སྣང་གི་གཟའ་རྣམས་དམ་ལ་བཏགས། གནས་གསུམ་མཁའ་འགྲོ་རྣམས་ཀྱིས་ཀྱང་དངོས་གྲུབ་བསྩལ་བར་མཛད། དེའི་སྐབས་སུ་རྡོ་རྗེ་དྲག་པོ་རྩལ་ཞེས་མཚན་གསོལ། དེ་ནས་གསལ་ལྡན་གྱི་ཡུལ་གྱི་ཤཱཀྱ་སྲིད་སྒྲུབ་ལས་རྩིས་བསླབས། པདྨ་ཅན་གྱི་ཡུལ་དུ་འཚོ་བྱེད་གཞོན་ནུ་ལས་སྨན་དང་། ར་ག་ལའི་ཡུལ་གྱི་ཨ་ཙརྱ་ཀུན་གྱི་བཤེས་གཉེན་ལས་སྒྲ་དང་ཡིག་རིགས། བཟོ་བོ་བི་ཤྭ་ཀརྨ་ལས་བཟོ་དང་། ཕྱི་ནང་གི་པཎྜི་ཏ་དུ་མ་ལས་ཚད་མ་སོགས་རིག་པའི་གནས་ཐམས་ཅད་ལ་སྦྱང་པའི་ཚུལ་མཛད། དེ་ནས་རྡོ་རྗེ་གདན་དུ་ཆོ་འཕྲུལ་སྣ་ཚོགས་བསྟན་པའི་སྐབས་སུ་མི་ཀུན་གྱིས་ཁྱེད་སུ་ཡིན་ཞུས་ཚེ། ང་ཉིད་རང་བྱུང་གི་སངས་རྒྱས་ཡིན་ཞེས་སངས་རྒྱས་ཡིན་པར་ཞལ་གྱིས་བཞེས་པར་མཛད་ཀྱང་། མི་ཀུན་གྱིས་ཡིད་མ་ཆེས་པ་ལ་བརྟེན་ནས་གདུལ་བྱ་རྣམས་ཡིད་ཆེས་པའི་ཕྱིར་དང་མ་འོངས་པའི་གདུལ་བྱ་རྗེས་སུ་འཛིན་པའི་དགོས་དབང་ལ་གཟིགས་ནས་བྲག་དམར་བྱ་ཁྱུང་ཚལ་དུ་ཤཱཀྱ་མེ་ཏྲི་དང་ཤཱཀྱ་བཤེས་གཉེན་དང་ལྷན་ཅིག་ཏུ་བྱོན་ནས་སློབ་དཔོན་བྲ་བྷ་ཧ་སྟི་ལས་རབ་བྱུང་མ་གནང་བར་ཀུན་དགའ་བོ་ལས་རབ་ཏུ་བྱུང་ཤིག་ཅེས་ལུང་བསྟན་པ་ལྟར་ཨ་སུ་རིའི་བྲག་ཕུག་ཏུ་གནས་བསྟན་ཉི་མ་གུང་པ་དང་ལྷན་དུ་ཀུན་དགའ་བོ་ལས་རབ་ཏུ་བྱུང་བར་མཛད་པ་དང་། ས་ལྷས་ཆོས་གོས་ངུར་སྨྲིག་ཕུལ་བའང་གསོལ་བར་མཛད་ནས་མཚན་གུ་རུ་ཤཱཀྱ་སེང་གེ་ཞེས་གསོལ་བ་ཡིན། དེ་མཛད་པ་ལྔ་པ་རབ་ཏུ་བྱུང་བའི་མཛད་པ་ཡིན། སངས་རྒྱས་གསང་བ་དང་སངས་རྒྱས་ཡེ་ཤེས་ཞབས་ཀྱི་མདུན་སོགས་ནས་རྣལ་འབྱོར་ཡོ་གའི་རྒྱུད་རྣམས་གསན་ནས་ཉམས་ལེན་གྱི་སྒྲུབ་པ་མཛད་པས་ཡོ་གའི་ལྷ་ཚོགས་རྣམས་ཀྱི་ཞལ་གཟིགས་ཐོབ། གཞན་ཡང་འདུལ་མངོན་མདོ་སྡེ་ལྟ་བུའི་སྡེ་སྣོད་རྣམས་གསན་སྦྱང་མཛད། འོག་མིན་ཆོས་ཀྱི་དབྱིངས་ཀྱི་ཕོ་བྲང་དུ་སངས་རྒྱས་ཀུན་ཏུ་བཟང་པོ་ལས་རྫོགས་པ་ཆེན་པོའི་ཆོས་རྣམས་གསན་པར་མཛད། སངས་རྒྱས་གསང་བ་ལས་སྒྱུ་འཕྲུལ་སྡེ་བརྒྱད་དང་སངས་རྒྱས་ཡེ་ཤེས་ཞབས་ལས་དཔལ་གསང་བ་འདུས་པ་གསན། ཤྲཱི་སེངྷ་ལས་རྫོགས་ཆེན་སེམས་ཀློང་མན་ངག་གི་ཆོས་རྣམས་གསན་པའི་ཚུལ་མཛད། དེ་ལྟ་བུའི་གདམས་པ་གང་གསན་ཐམས་ཅད་ཉམས་སུ་བླངས་པའི་རྟོགས་པ་མངོན་དུ་གྱུར་པའི་དངོས་གྲུབ་ཐོབ་པས་མཚན་གུ་རུ་བློ་ལྡན་མཆོག་སྲེད་དུ་གསོལ་བར་མཛད། སློབ་དཔོན་སངས་རྒྱས་ཡེ་ཤེས་ཀྱིས་ལུང་བསྟན་པ་ལྟར་ཟ་ཧོར་གྱི་རྒྱལ་པོ་གཙུག་ལག་འཛིན་གྱི་སྲས་མོ་ལས་རྒྱ་མཚན་ལྡན་མ་མནྡ་ར་བ་དེ་ཉིད་དབང་དུ་བསྡུས་ཏེ། བྲག་ཕུག་མ་ར་ཏི་ཀ་རུ་ཉེར་རྒྱུའི་སྤྱོད་པས་ཚེ་ཡི་སྒྲུབ་པ་མཛད་པ་ལ་བརྟེན་ནས་མགོན་པོ་ཚེ་དཔག་མེད་ཀྱི་དངོས་ཞལ་བསྟན། དབང་བསྐུར་གཉིས་སུ་མེད་པར་བྱིན་རླབས་མཛད། ཚེ་ཡི་རྒྱུད་སྡེ་བྱེ་བ་བརྒྱ་ཕྲག་གསུངས། ཚེ་དབང་རིག་འཛིན་གྱི་དངོས་གྲུབ་ཐོབ་པ་ཡིན། དེ་ནས་ཟ་ཧོར་གཙུག་ལག་འཛིན་གྱི་ཡུལ་དུ་འགྲོ་དོན་དུ་བྱོན་པའི་ཚེ་གུ་རུ་ལ་སྔོན་སྲས་མོ་དབང་དུ་མཛད་པའི་སྡང་ཞེན་གྱིས་ཙན་དན་གྱི་ཤིང་ཁུར་དང་ཏིལ་མར་མང་པོ་བསྡུས་ཏེ་གུ་རུ་ཡབ་ཡུམ་གསོན་བསྲེག་བྱས་ཚེ་ཞག་མང་པོར་དུ་བ་རྒྱུན་མི་ཆད་པར་བྱུང་མཐར་རྒྱལ་བློན་ཐམས་ཅད་དེར་བལྟར་ཕྱིན་ཚེ་ཏིལ་མར་གྱི་མཚོ་འཁྱིལ་བའི་དབུས་སུ་པདྨའི་སྡོང་པོ་འཁྲུངས་ཏེ་དེའི་ཁར་གུ་རུ་ཡབ་ཡུམ་གཉིས་སྐུ་བཀྲག་མདངས་སྔར་ལས་ཀྱང་རྒྱས་པར་བཞུགས་པ་མཐོང་བའི་མོད་ལ་མ་དད་པའི་སྐྱེ་བོ་རྗེ་འབངས་ཐམས་ཅད་ཀྱིས་ཞབས་སྤྱི་བོས་བླངས་པས་རྒྱལ་པོས་རང་གི་ཞྭ་གོས་གུ་རུ་ལ་ཆེ་རྟགས་སུ་ཕུལ། གུ་རུས་གསང་སྔགས་ཀྱི་སྨིན་གྲོལ་གྱི་ཆོས་སྒོ་ལ་རྗེས་འབངས་ཐམས་ཅད་བཙུད་ནས་ཕྱིར་མི་ལྡོག་པའི་འཕགས་པའི་ས་ལ་བཀོད་པར་མཛད། དེ་ནས་ཨོ་རྒྱན་གྱི་ཡུལ་གྱི་རྒྱལ་ཁབ་འདུལ་བའི་ཕྱིར་དུ་བྱོན་པའི་སྐབས་སུ་ཨོ་རྒྱན་གྱི་ཡུལ་གྱི་རྒྱལ་བློན་ཐམས་ཅད་ཀྱིས་ངོ་ཤེས་ནས་ཙན་དན་དང་ཏིལ་མར་མང་པོ་སྔར་བཞིན་བསྡུས་ཏེ་གུ་རུ་ཡབ་ཡུམ་གསོན་བསྲེག་བྱས་སྐབས་སྔར་ལྟར་ཞག་མང་དུ་དུ་བ་རྒྱུན་མ་ཆད་པར་བྱུང་བ་ལ་ཡུལ་མི་ཐམས་ཅད་བལྟར་ཕྱིན་པས་སྔར་ལྟར་ཏིལ་མར་མཚོ་རུ་གྱུར་པའི་མཚོའི་དབུས་སུ་མེ་ཏོག་པདྨའི་སྡོང་པོའི་ཁར་གུ་རུ་ཡབ་ཡུམ་གཉིས་སྐུ་མཚན་དཔེས་བརྒྱན་བཞིན་ལྷ་མེར་བཞུགས་པ་མཇལ་བའི་སྐབས་སུ་མོས་སྤྲོ་དབང་མེད་དུ་སྐྱེས་ནས་གུ་རུ་པདྨ་སཾ་བྷ་ཝ་ཞེས་མཚན་གསོལ་བ་དང་། གདུལ་བྱའི་སྐྱེ་བོ་འཁོར་བ་ལས་སྒྲོལ་བའི་མཛད་པ་མངའ་བའི་རྟགས་སུ་མི་མགོ་སྐམ་པོའི་ཐོད་པའི་ཕྲེང་བ་མགུལ་དུ་གསོལ་བས་གུ་རུ་པདྨ་ཐོད་ཕྲེང་རྩལ་ཞེས་པའི་མཚན་ཡང་གསོལ་བ་ཡིན། ཨོ་རྒྱན་གྱི་རྒྱལ་པོ་ཨིནྡྲ་བོ་དྷིའི་བླ་མཆོད་དུ་མི་ལོ་བཅུ་གཉིས་སུ་བཞུགས། བཀའ་འདུས་ཆོས་ཀྱི་རྒྱལ་པོའི་སྨིན་གྲོལ་གྱི་གདམ་པ་གནང་བས་རྒྱལ་པོ་སོགས་ལས་ཅན་གྱི་འཁོར་ཚོམ་བུ་འབུམ་ཕྲག་མང་པོ་མཆོག་གི་དངོས་གྲུབ་རིག་འཛིན་གྱི་ས་ལ་བཀོད། ཀོ་ཏ་ལའི་ཡུལ་གཡའ་རི་གོང་གི་བྲག་ཕུག་ཏུ་རྒྱལ་པོ་ནུ་ཤ་རཱུ་པའི་དོན་མཛད། མཁའ་འགྲོ་མནྡེ་བཟང་མོ་རྗེས་སུ་བཟུང་བར་མཛད། གྲོང་ཁྱེར་མེ་ཏོག་རྒྱས་པར་མུ་སྟེགས་ཀྱི་རྒྱལ་པོ་ཨ་ཤྭ་ཀ་ལ་བསོད་སྙོམས་མཛད་སྐབས་རྒྱལ་པོས་མ་དད་ནས་ཏིལ་མར་གྱིས་ཟངས་ཆེན་བཀང་བའི་ནང་ནས་མེ་ཏོག་སྐྱེས་པའི་སྟེང་དུ་བཞུགས་པའི་རྫུ་འཕྲུལ་བསྟན་ནས་རྒྱལ་པོ་དད་པར་མཛད་ནས་སྡིག་པ་སྦྱོང་བའི་གདམ་པ་བསྟན་ནས། དགེ་སློང་དབང་པོའི་སྡེར་སྤྲུལ་ནས་རྒྱལ་པོས་འཛམ་གླིང་དུ་ནུབ་གཅིག་ལ་དེ་བཞིན་གཤེགས་པའི་རིང་བསྲེལ་གྱི་སྙིང་པོ་ཅན་གྱི་མཆོད་རྟེན་བྱེ་བ་བཞེངས་ནུས་པར་བྱིན་གྱིས་བརླབས་པར་མཛད། གཞན་ཡང་བྷེ་དྷའི་ཡུལ་དང་། སིངྒ་ལའི་ཡུལ་དུ་བསྟན་པའི་འགལ་རྐྱེན་བསལ་བ་དང་། མཐུན་རྐྱེན་སྒྲུབ་པར་མཛད་མུ་སྟེགས་པའི་ཚོགས་ཕམ་པར་མཛད་པ་ལ་བརྟེན་རྒྱལ་པོ་གཅིག་གིས་དུག་དྲངས་པས་ཀྱང་མ་ཚུགས་ཆུ་ལ་འཕངས་པས་མར་ལ་མ་ཁུར་གྱེན་དུ་བསྐྱལ་ནམ་མཁའ་ལ་གར་མཛད་པས་གུ་རུ་མཁའ་ལྡིང་རྩལ་དུ་གསོལ། བྷང་ག་ལའི་རྒྱལ་པོ་ནོར་བུ་འོད་ལྡན་བཏུལ་ནས་རྒྱལ་སྲིད་བསྐྱངས། ཊོམྦྷི་ཧེ་རུ་ཀར་སྤྲུལ་ཏེ་སྐྱེ་བདུན་གྱི་སྐུ་ཤ་བླང་བར་མཛད། བིཪྺ་པར་སྤྲུལ་ནས་ཆང་འཚོང་བི་ན་སའི་དོན་མཛད། ལྔ་ཐུབ་ཅན་གྱི་ཡུལ་དུ་བྱོན་ནས་བལ་འབངས་ཀ་ལ་སིདྡྷི་རྗེས་སུ་བཟུང་སློབ་དཔོན་ཧཱུྃ་ཀ་ར་ལས་བཀའ་འདུས་ཀྱི་རྒྱུད་དང་ཡང་དག་གི་རྒྱུད་གསན། ཁ་ཆེའི་ཡུལ་ཁམས་ཆོས་ལ་བཀོད་པ་ནི། སེམས་ཅན་གྱི་དོན་དུ་དཀའ་ཐུབ་སྣ་ཚོགས་བསྟན་པའི་མཛད་པ་དྲུག་པ་ཡིན། བདུན་པ་ནི། ཟངས་གླིང་གི་ཡུལ་དང་། རྡོ་རྗེ་གདན་དུ་མུ་སྟེགས་པའི་སྟོན་པ་ལྔ་བརྒྱ་དང་ཆོས་དང་ཆོས་མིན་གྱི་བགྲོ་གླེང་བྱས་པས་མུ་སྟེགས་པ་ཕམ། རྫུ་འཕྲུལ་གྱི་ནུས་པའི་སྒོ་ནས་འགྲན་བརྩད་པས་རྫུ་འཕྲུལ་གྱིས་ཀྱང་ཕམ། དེ་སྐབས་གུ་རུ་ལ་མུ་སྟེགས་པ་རྣམས་ཀྱིས་མཐུའི་ངན་སྔགས་བསྒྲུབ་པའི་སྐབས་སུ། མཁའ་འགྲོ་བདུད་འདུལ་མས་བསེ་སྒྲོམ་ཕུལ་ནས་དེ་ལས་དྲག་སྔགས་བྱད་ཕྱིར་བཟློག་གི་གདམས་པའི་སྒོ་ནས་ཞག་བདུན་ནས་མུ་སྟེགས་པའི་སྟེང་དུ་ཐོག་ཕབ་པས་མུ་སྟེགས་པའི་སྟོན་པ་བསྒྲལ་གྲོང་ཁྱེར་མེར་བསྲེགས་ལྷག་མ་ལས་ཅན་རྣམས་བསྟན་པའི་སྒོར་བཙུད། གསེར་གླིང་དུ་མུ་སྟེགས་པའི་རྒྱལ་པོ་ནམ་མཁའི་ཤུགས་ཅན་ཞེས་པ་རྫུ་འཕྲུལ་གྱིས་བཏུལ་ནས་ཆོས་ཀྱི་རྒྱལ་མཚན་བསྒྲེང་བའི་སྐབས་སུ་གུ་རུ་སེང་གེ་སྒྲ་སྒྲོག་ཞེས་མཚན་གསོལ། དེ་ནི་བདུན་པ་བདུད་དཔུང་འཇོམས་པའི་མཛད་པ་ཡིན། བརྒྱད་པ་ཡུལ་གླིང་མི་འདྲ་བ་ཀ་མ་རུ་པ། ལི་ཡུལ། མ་རུ་རྩེ། འ་ཤབྲུ་ཤཤམ་བྷ་ལ། ཞང་ཞུང་། ཏ་ཟིགགེ་སར། ཐོ་གར། སྲིན་ཡུལ་རུག་མ། ཀླུའི་ཡུལ་ལ་སོགས་པའི་ཡུལ་མི་འདྲ་བ་དུ་མ་ལ་གཙུག་ལག་ཁང་ཆེ་བ་འབུམ་ཕྲག་བརྒྱད་དང་། ཆུང་བ་བྱེ་བ་གཅིག་དང་དགུ་ཁྲི་སྟོང་ཕྲག་བཅུ་གསུམ་བཞེངས་པར་ཡང་མཛད། རྡོ་རྗེ་གདན་དུ་མུ་སྟེགས་པ་འདུལ་ཕྱིར་བདེ་མཆོག་དུས་ཀྱི་སྙིང་པོར་སྤྲུལ་ཏེ་མུ་སྟེགས་རྒྱལ་པོ་བཏུལ་བསྟན་པ་དར་རྒྱས་མི་ནུབ་པར་མཛད། རྒྱ་གར་ལི་ཁར་ཤིང་འཕེལ་གྱི་གཙུག་ལག་ཁང་དུ་བྱོན་ནས་མདོ་སྔགས་གཉིས་ཀྱི་བསྟན་པ་རྒྱས་པར་མཛད། བལ་ཡུལ་ཡང་ལེ་ཤོད་དུ་བལ་པོའི་རྒྱལ་པོ་དགེ་བ་འཛིན་གྱི་སྲས་མོ་ཤཱཀྱ་དྷེ་ཝ་སྒྲུབ་རྟེན་དུ་མཛད་པའི་སྒོ་ནས་ཡང་དག་གི་དཀྱིལ་འཁོར་ལ་བརྟེན་ནས་ཕྱག་རྒྱ་ཆེན་པོ་མཆོག་གི་དངོས་གྲུབ་བསྒྲུབ་པར་མཛད་སྐབས་འདྲེ་སྲིན་གྱིས་བར་ཆད་བརྩམས་ནས་ལོ་གསུམ་དུ་ཆར་མ་བབས་པས་ཡུལ་དེར་མུ་གེ་བཏང་ཚེ། རྒྱ་གར་དུ་ཕུར་པའི་རྒྱུད་མི་ཁུར་གཉིས་བླང་བར་མཛད་པའི་མོད་ལ་བར་ཆད་རང་ཞིར་སོང་། ཡབ